കേന്ദ്ര സര്ക്കാര് കഴിഞ്ഞ ഏതാനും വര്ഷംകൊണ്ട് പെട്രോള് നികുതി 3.5 മടങ്ങും ഡീസല് നികുതി 9 മടങ്ങും വര്ദ്ധിപ്പിച്ചത് വെട്ടിക്കുറയ്ക്കേണ്ടതുണ്ട് റിസര്വ്വ് ബാങ്കിന്റെ ഇന്നത്തെ മോണിറ്ററി പോളിസി കമ്മിറ്റി പ്രസ്താവന വിരല്ചൂണ്ടുന്നത് ആ കാര്യത്തിലേക്കെന്ന് തോമസ് ഐസക്ക് കേന്ദ്ര സര്ക്കാര് കഴിഞ്ഞ ഏതാനും വര്ഷംകൊണ്ട് പെട്രോള് നികുതി 3.5 മടങ്ങും ഡീസല് നികുതി 9 മടങ്ങും വര്ദ്ധിപ്പിച്ചത് വെട്ടിക്കുറയ്ക്കേണ്ടതിന്റെ അനിവാര്യതയിലേക്കാണ് റിസര്വ്വ് ബാങ്കിന്റെ ഇന്നത്തെ മോണിറ്ററി പോളിസി കമ്മിറ്റി പ്രസ്താവന വിരല്ചൂണ്ടുന്നതെന്ന് തോമസ് ഐസക്ക് . അദ്ദേഹത്തിന്റെ വാക്കുകള് ഇങ്ങനെ കേന്ദ്ര സര്ക്കാര് കഴിഞ്ഞ ഏതാനും വര്ഷംകൊണ്ട് പെട്രോള് നികുതി 3.5 മടങ്ങും ഡീസല് നികുതി 9 മടങ്ങും വര്ദ്ധിപ്പിച്ചത് വെട്ടിക്കുറയ്ക്കേണ്ടതിന്റെ അനിവാര്യതയിലേക്കാണ് റിസര്വ്വ് ബാങ്കിന്റെ ഇന്നത്തെ മോണിറ്ററി പോളിസി കമ്മിറ്റി പ്രസ്താവന വിരല്ചൂണ്ടുന്നത്. റിപ്പോ റേറ്റ് 4 ശതമാനമായും റിവേഴ്സ് റിപ്പോ റേറ്റ് 3.35 ശതമാനമായും മാറ്റമില്ലാതെ തുടരാനാണ് തീരുമാനം. തുടര്ച്ചയായി 8ാം തവണയാണ് ഇത്തരത്തില് തീരുമാനമെടുക്കുന്നത്. റിപ്പോ റേറ്റ് എന്നാല് ബാങ്കുകള്ക്ക് റിസര്വ്വ് ബാങ്കില് നിന്നുള്ള ഹ്രസ്വകാല വായ്പകള്ക്ക് നല്കേണ്ടി വരുന്ന പലിശയാണ്. റിവേഴ്സ് റിപ്പോ എന്നാല് ബാങ്കുകള് റിസര്വ്വ് ബാങ്കില് താല്ക്കാലികമായി പണം ഡെപ്പോസിറ്റ് ചെയ്താല് കൊടുക്കുന്ന പലിശയാണ്. റിവേഴ്സ് റിപ്പോ നിരക്ക് എപ്പോഴും റിപ്പോ റേറ്റിനേക്കാള് താഴ്ന്നതായിരിക്കും. തങ്ങളുടെ കൈയ്യിലുള്ള പണം വായ്പ നല്കാതെ റിസര്വ്വ് ബാങ്കില് കൊണ്ടുപോയി ഇട്ട് പലിശ മേടിക്കുന്നതിനെ നിരുത്സാഹപ്പെടുത്താനാണ് ഈ രീതി അവലംബിക്കുന്നത്. റിപ്പോ നിരക്ക് കുറച്ചാല് ഇതിനനുസൃതമായി ബാങ്കുകളുടെ പലിശനിരക്കും കുറയും. കൂട്ടിയാല് മറിച്ചും. രാജ്യം ഇപ്പോഴും കോവിഡിന്റെ നിഴലില് നിന്നും പുറത്തുവന്നിട്ടില്ല. 9 ശതമാനം വളര്ച്ച മുന്വര്ഷത്തെ അപേക്ഷിച്ച് ഉണ്ടാകുമെന്ന വിലയിരുത്തലിലാണ് റിസര്വ്വ് ബാങ്ക് ഇപ്പോഴും. എന്നാല് ഫിച്ച് റേറ്റിംഗ് കമ്ബനി ഇന്ന് ഇന്ത്യയുടെ പ്രതീക്ഷിത വളര്ച്ചാ നിരക്ക് 8.7 ശതമാനമായി കുറച്ചുകഴിഞ്ഞു. ഇത്തരം പ്രവചനങ്ങള് എന്തു തന്നെയാവട്ടെ എല്ലാവരും അംഗീകരിക്കുന്ന ഒരു കാര്യമുണ്ട്. ഇന്ത്യന് സമ്ബദ്ഘടനയുടെ ഉണര്വ്വ് ഉത്തേജിപ്പിക്കണമെങ്കില് പലിശ താഴ്ന്ന് നില്ക്കണം, സര്ക്കാര് കൂടുതല് ചെലവഴിക്കണം, പണലഭ്യത വര്ദ്ധിക്കണം. എന്നിട്ടും എന്തുകൊണ്ടാണ്. കഴിഞ്ഞൊരു വര്ഷത്തിലേറെയായി പലിശ നിരക്ക് മാറ്റമില്ലാതെ റിസര്വ്വ് ബാങ്ക് നിലനിര്ത്തിക്കൊണ്ട് പോകുന്നത് ? ഇതിനുകാരണം വിലക്കയറ്റമാണ്. മെയ് മാസത്തില് 6.6 ശതമാനമാണ് വിലക്കയറ്റം. ജൂണില് 6.1 ശതമാനം. എന്നാലും റിസര്വ്വ് ബാങ്ക് വിലയിരുത്തിയിട്ടുള്ളത് നടപ്പുവര്ഷത്തെ ശരാശരി വിലക്കയറ്റം 5.7 ശതമാനമായിരിക്കുമെന്നാണ്. വിലക്കയറ്റം 4 ശതമാനത്തില് പിടിച്ചുനിര്ത്തണമെന്നതാണ് അംഗീകൃത നയം. ഇതില് നിന്നും 2 ശതമാനം വരെ കൂടുകയോ കുറയുകയോ ചെയ്യാം. അതുകൊണ്ടാണ് റിസര്വ്വ് ബാങ്ക് പ്രതീക്ഷിത വിലക്കയറ്റം 5.7 ശതമാനത്തില് കൊണ്ടുപോയി കെട്ടിയിട്ടത്. വിലക്കയറ്റം ഇങ്ങനെ നില്ക്കുമ്ബോള് പലിശ ഇനിയും കുറയ്ക്കുകയോ പണലഭ്യത വര്ദ്ധപ്പിക്കുകയോ ചെയ്യാന് കഴിയുകയില്ല. യഥാര്ത്ഥത്തില് പലിശനിരക്ക് ഉയര്ത്തുകയാണ് വേണ്ടത് എന്ന് അഭിപ്രായമുള്ളവരുണ്ട്. എന്നാല് ഇത്തരക്കാരുടെ വാദങ്ങള്ക്ക് ചെവികൊടുക്കാതിരുന്നത് നന്നായി. ഈ അര്ത്ഥത്തില് റിസര്വ്വ് ബാങ്കിന്റെ പണനയം സ്വാഗതാര്ഹമാണ്. കാരണം ഇന്നത്തെ വിലക്കയറ്റത്തിനടിസ്ഥാനം ഡിമാന്റില് ഉണ്ടായിട്ടുള്ള വര്ദ്ധനയല്ല. ഉപഭോക്തൃ ഡിമാന്റും നിക്ഷേപ ഡിമാന്റും 2020നെ അപേക്ഷിച്ച് ഇപ്പോള് വര്ദ്ധിച്ചിട്ടുങ്കിലും 2019ലെ നിലവാരത്തേക്കാള് ഇപ്പോഴും ഗണ്യമായി താഴ്ന്ന നിലയിലാണ്. വിലക്കയറ്റത്തിന്റെ അടിസ്ഥാനം ഡിമാന്റ് വര്ദ്ധനയല്ല. സപ്ലൈയിലുള്ള കുരുക്കുകളാണ്. റിസര്വ്വ് ബാങ്ക് പണനയത്തില് തന്നെ വ്യക്തമാക്കുന്നത് ഏറ്റവും കൂടുതല് വിലവര്ദ്ധനവ് പെട്രോളിയം ഉല്പ്പന്നങ്ങള്ക്കാണ്. ക്രൂഡോയിലിന്റെ വില ഇനിയും ഉയരാനാണ് സാധ്യത. ഈ സാഹചര്യത്തില് റിസര്വ്വ് ബാങ്കിന്റെ ഉപദേശം ഇതാണ് : ക്രൂഡോയില് വിലകള് ഉയര്ന്ന നിലയില് തുടരുന്ന പശ്ചാത്തലത്തില് കേന്ദ്രസംസ്ഥാന സര്ക്കാരുകള് ശ്രദ്ധയോടെ പരോക്ഷ നികുതികള് കുറയ്ക്കുകയാണെങ്കില് ഉല്പ്പാദന ചെലവിലുള്ള സമ്മര്ദ്ദങ്ങള് ലഘൂകരിക്കാനാകും ഈ അനുമാനത്തിന്റെ അടിസ്ഥാനത്തിലാണ് വിലക്കയറ്റം 5.7 ശതമാനത്തില് നില്ക്കുമെന്ന നിഗമനത്തില് എത്തുന്നത്. പെട്രോള് വിലകള് താഴ്ത്തിക്കൊണ്ടല്ലാതെ വിലക്കയറ്റത്തെ നിയന്ത്രിക്കാനാകില്ല. എനിക്ക് മനസ്സിലാകാത്തത് റിസര്വ്വ് ബാങ്ക് എന്തിനാ കേന്ദ്രത്തെയും സംസ്ഥാന സര്ക്കാരുകളെയും കൂട്ടിക്കെട്ടുന്നത് ? നികുതി വര്ദ്ധിപ്പിച്ചത് കേന്ദ്രസര്ക്കാരല്ലെ? അവരത് കുറച്ച് പെട്രോള് വില താഴ്ത്തിയാല് സംസ്ഥാന സര്ക്കാരിന്റെ നികുതി വരുമാനവും ഓട്ടോമാറ്റിക്കായി കുറഞ്ഞോളും. പക്ഷേ റിസര്വ്വ് ബാങ്കിന് ഇങ്ങനെയങ്ങ് പറയാന് പറ്റുമോ? അതുകൊണ്ടാണ് ഈ വളച്ചുകെട്ടലുകളെല്ലാം.